Semenya kry steun van VN, uitspraak uitgestelCaster Semenya. Foto: AP Photo/Mark Schiefelbein Caster Semenya se regsverteenwoordiger sê die Olimpiese kampioen is “optimisties” dat sy sal seëvier in haar appèl teen die IAAF wat nuwe regulasies wil bring om natuurlike hoë vlakke van testosteroon in vroueatlete te beheer. Semenya is optimisties dat die internasionale hof vir sportarbitrasie (CAS) die Internasionale Vereniging van Atletiekfederasies (IAAF) se regulasies “onwettig, ongeldig en van geen effek” sal verklaar. Die IAAF wil nuwe regulasies bring waarvolgens atlete wat buitengewoon hoë natuurlike testosteroonvlakke het gedwing sal word om medikasie te gebruik om dié vlakke te verlaag. Die CAS het Vrydag gesê sy besluit sal nou eers einde April bekend gemaak word. Die besluit is aanvanklik voor 26 Maart verwag. Dit kom ook nadat die Verenigde Nasies se Raad vir Menseregte Donderdag in Genève ’n resolusie deur Suid-Afrika aanvaar het om Semenya se reg te beskerm om as vrou aan internasionale atletiekbyeenkomste te bly deelneem. Atletiek Suid-Afrika het die resolusie verwelkom. Die resolusie is deur Eswatini, Mosambiek, Namibië, Zambië, Zimbabwe, Burundi, Indië, Ysland en Kanada ondersteun. Lindiwe Sisulu, minister van internasionale betrekkinge en samewerking, het in reaksie gesê die internasionale gemeenskap het ŉ plig om Semenya se regte te verdedig en te beskerm. “Die internasionale veldtog om Semenya se reg op deelname aan wêreldwye sport te beskerm, is ŉ stryd vir alle vroue in die wêreld teen diskriminasie, seksisme en patriargie.”